„Me oleme ju üks Eesti – geneetiliselt peaks saarlane ja võrokas või Tallinna inimene ja saarlane olema ühe geneetikaga –, aga kui tallinlane võib Pärnu või Tartusse sõita või tartlane Narva, siis saarlane ei saa kuskile sõita,” rääkis pühapäevase protestiaktsiooni AITAB! korraldaja, Kuressaares asuva kogupere ja elamuskeskuse Thule Koda juhataja Andres Tinno.

„Samamoodi on mandri-saarlastega, kellel on kas vanemad või suvekodud siin – nemad ei saa ka ju Saaremaale tulla – ja see jääb arusaamatuks,” lisas ta. Homme kell 12 toimuva protestiaktsiooniga AITAB! tahavad saarlased eriolukorra reeglitest kinni pidades avaldada protesti selle vastu, et nemad peavad jätkuvalt ülejäänud Eestist suuremas eraldatuses olema.

Tegu on vaikse protestiga, mis järgib eriolukorra reegleid

„Me ei taha mingit massikogunemist. Igaüks tulebki kas oma maja ette või oma tänavale – see ei pea olema Kuressaare kesklinn –, istub seal oma tooli või taburetiga maha ja istub pool tundi. Nö vaikne protest on see. Me vaikselt ei nõustu sellega (karmima isolatsiooniga – S. L.). Me ei lärma, me ei taha mingit massikogunemist, aga kuidagi ju peab märku andma,” rääkis Tinno.

Ta lisas, et protesti kokku kutsudes on rõhutatud, et isegi kui inimesed kogunevad Kuressaare kesklinna või Lossi tänavale, tuleb siiski 2+2 reeglist rangelt kinni pidada. „See on inimeste endi ohutuse huvides,” märkis Saaremaa ettevõtja. Tema sõnul on tänaseks piirangute leevendamine muutunud Saaremaa majanduse jaoks hädavajalikuks.

„Meil peaks ikkagi mingi liikumisvõimalus tekkima, ettevõtlus on tänaseks täiesti kinni keeratud. Sul ei ole võimalik kohtuda oma tarnijatega, klientidega – me lihtsalt istume siin –, aga muu maailm midagi ikkagi teeb. Loomulikult kõigil on raske, aga kui sul kõik täitsa kinni keeratakse... Kellel on vaja garantiiremonte teha, kellel on vaja midagi ehitada või paigaldada,” loetles Tinno.

Ta on veendunud, et valitsus peab tänastes oludes hakkama lõpuks ka inimesi endid usaldama. „Kõik teavad ju, kellel on see viirus küljes ja kellel ei ole. Kui ta on aru saanud, et tal on see viirus, siis ta ei roni kuhugi, aga need, kes on negatiivsed, need võiks ikkagi saada liikuda,” sõnas Tinno.